JEGYZŐKÖNYV

**Készült:** Biatorbágy Város Önkormányzat Képviselő-testületének Pénzügyi, Ügyrendi és Stratégiai Bizottsága **2019. június 19.** napján, 15:00 órakor a Városházán megtartott munkaterv szerinti nyílt üléséről.

**Jelen vannak:**

Sólyomvári Béla bizottság elnöke

Farkas-Gáspár Mónika bizottság tagja

Lóth Gyula bizottság tagja

ifj. Mohácsy István bizottság tagja

Tarjáni István polgármester

Szakadáti László alpolgármester

dr. Kovács András jegyző

Czuczor Orsolya pénzügyi osztályvezető

Benedek Marianne adóügyi osztályvezető

Mester László kommunikációs tanácsadó

Csanaky András ügyvezető, Szocio-Gráf Piac- és Közvélemény-kutató

Intézet (1. napirendi pontnál)

Gerber Géza ügyvezető, Szocio-Gráf Piac- és Közvélemény-kutató

Intézet (1. napirendi pontnál)

Zink Olivia jegyzőkönyvvezető

**Sólyomvári Béla:** Köszöntötte a megjelenteket és megállapította, hogy a bizottság négy jelenlévő taggal határozatképes, az ülést 15:04 órakor megnyitotta. Koleszár Kázmér bizottsági tag távollétét jelezte. A jegyzőkönyv hitelesítését Farkas-Gáspár Mónika vállalta el.

Javasolta a kiküldött meghívóban szereplő 4.) pont napirendről való levételét, Lóth Gyula kérése alapján a 8.) és 9.) napirendi pontok sorrendjének felcserélését, továbbá zárt ülés keretében új napirendi pont felvételét „Nagy utca 22. számú ingatlanra kiírt pályázatról” címmel, és az így módosított napirendet bocsátotta szavazásra.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor)** a módosított napirendet elfogadta.

**Végleges napirend:**

1. Biatorbágy Város Önkormányzata munkájának lakossági értékeléséről
2. Tájékoztató Biatorbágy Város Önkormányzatának aktuális pénzügyi helyzetéről
3. A 2019. évi közbeszerzési terv módosításáról
4. A helyi építészeti-műszaki tervtanács díjazási és elszámolási feltételrendszeréről, költségvetésben történő szerepeltetéséről
5. Polgármesteri beszámoló a „Biatorbágy jó hírneve” keretről
6. Biatorbágy Város Önkormányzata szervezeti és működési szabályzatáról szóló 3/2011.(02.25.) önkormányzati rendeletének módosításáról az „Egyéb, nem iskolai végzettségek támogatása” című pályázattal összefüggésben
7. A nagydobronyi önkormányzat kérelméről
8. Karikó János Könyvtár előirányzat-átcsoportosítási kérelméről
9. Biatorbágy Város Képviselő-testülete 7/2019. (III.1.) költségvetési rendeletének módosításáról
10. Elektronikus hibabejelentő mobil applikáció működtetéséről – zárt ülés keretében
11. Temesvári Ferencné lemondása a Biatorbágyi Közösségi Médiaszolgáltató Nonprofit Kft. felügyelő bizottsági tagságáról – zárt ülés keretében
12. Nagy utca 22. számú ingatlanra kiírt pályázatról – zárt ülés keretében
13. **Biatorbágy Város Önkormányzata munkájának lakossági értékeléséről**

Csanaky András és Gerber Géza, a Szocio-Gráf Piac- és Közvélemény-kutató Intézet két ügyvezetője egy prezentáció keretében ismertette az önkormányzati munka értékelése tárgyban, a városban végzett kutatás eredményeit.

**Csanaky András:** A kutatás személyes interjúkkal készült, összesen 600 fő lekérdezése történt meg, választókörönként 75-75 fő. A lakosok helyi közélet iránt való érdeklődése meglehetősen jónak tűnik, azonban 2014. évi adathoz képest szignifikáns különbség (csökkenés) mutatható ki. Oka lehet az új lakók nagyobb mértékű betelepülése, mely megmutatkozik a polgármester ismertségéről szóló kérdésnél is. A lakosság az önkormányzat legpozitívabb és egyúttal legnegatívabb tevékenységének is az utak, járdák állapotát jelölték meg. Pozitívumként említették meg a körforgalom építését és a terek, parkok rendezését. Negatív vélemény viszont, hogy a közlekedés javítása, gyorsítása, egyszerűsítése elmaradt, illetve az uszoda hiánya. A Biatorbágyi Körkép olvasottsága (77%) nagyon magas, viszont az önkormányzati tévé (31%) kevésnek tűnik. A képviselő-testületi ülés televíziós közvetítésének ismertsége szépen javult 2014 óta (47%-ról 62%-ra). Rendszeresen a lakosság 14%-a nézi, 26% évente egyszer-kétszer, 35% viszont nem nézi. A város életét bemutató műsorokat a válaszadók ¾-e nagyon hasznosnak találja. A közmeghallgatás, lakossági fórum ismertsége kifejezetten jó, a részvételi arány is magas. Az önkormányzati és bizottsági üléseken való lakossági részvételt is magasnak tartja. A Biatorbágy közéleti személyiségeinek spontán ismertségéről szóló kérdésnél Tarjánis István polgármestert ismerik a legtöbben, majd Szakadáti László és Varga László következnek. Tarjáni István polgármester munkásságával 28% teljes mértékben elégedett, ezt követi a jó minősítés, emellett elég magas azok aránya, akik nem tudják megítélni. A két alpolgármester munkájának értékelése is kifejezetten jónak számít, viszont a „nem tudom” válaszok aránya 40% fölött van. Az önkormányzati képviselők munkájának értékelése inkább pozitív. A település állapotának változása kapcsán a lakosság csaknem egyharmada tartja úgy, hogy sokat fejlődött, csaknem 60% szerint pedig kis mértékben fejlődött. Az önkormányzati intézmények közül a JFMK, a Könyvtár, az Egészségház értékelése kifejezetten jó, az orvosi ügyelet értékelése ennél valamivel gyengébb, a kéttannyelvű gimnázium fogadtatása erős közepesnek mondható. A rendezvények ismertsége fantasztikusan jó, a városi ünnepre a lakosság kétharmada el is megy. Emellett a megítélése is kifejezetten jó, tehát aki részt vett a rendezvényeken, jól is érezte magát. A „jó dolog Biatorbágyon élni, biatorbágyinak lenni” állítás a lakosság körében az ötös skálán átlagosan 4,41 értéket ért el, tehát az átlagemberek nagyon nagy része jól érzi magát a városban.

**Szakadáti László:** Hiányolja, hogy a tanulmányban nem jelenik meg a külterület, erre, illetve az ebből fakadó egyenlőtlenségekre nem tér ki az elemzés.

**Csanaky András:** Amennyiben a külterületek választókörzetbe behatárolhatók, akkor meg lehet vizsgálni a különbségeket. Az elemzést szívesen elvégzi, amennyiben megbízást kap rá.

**Lóth Gyula:** A kérdőív kiértékelése kapcsán úgy érezte, hogy ez nem egy problémafeltáró kérdőív volt, hanem az önvisszaigazolás alátámasztására szolgál. Emellett az eredményeket nem vitatja, viszont hiányzik belőle, hogy jövőbe mutató legyen. Lehet, hogy inkább a választási ciklus közepén lenne érdemes elvégezni, hogy iránymutatásként szolgáljon. Érdeklődött, hogy az intézet a vállalt feladatot határidőre és szerződés szerint teljesítette?

**Csanaky András:** Igen.

**Lóth Gyula:** Ebben az esetben szeretné megérdeklődni, miért nem került végrehajtásra a bizottság 56/2019. (IV.17.) számú határozata?

**Mester László:** Elnézést kért a mulasztásért. Elmondta, hogy egyrészt nyilvános lesz az anyag, másrészt a képviselők a teljes dokumentumot zárt anyagként megnézhetik.

**Tarjáni István:** Alpolgármester úr kérésének eleget téve az elemzés elvégzéséhez szívesen nyújt információt, mely választókörzetekhez tartoznak ún. hátrányos helyzetű területek.

**Csanaky András:** Az elemzés elvégzéséhez szüksége van további információra a körzetek csoportosítására és az érintett kérdéskörre vonatkozóan.

**Szakadáti László:** Az érintett területek jól körülhatárolhatók: Katalin-hegy, Peca-tó, illetve további 400 ha beépítésre nem szánt terület, lakosságszámuk kb. 1.500 fő. A külterületen az ellátottságot felzárkóztató helyzetbe kell hozni, ha azt akarja a város, hogy önmagához és a problémáihoz képest javuljon a saját nívója. Fontos, hogy önmagában mi a véleménye ezeknek a körzeteknek arról, hogyan látják a várost, hogyan látják a fent ismertetett mutatókat.

**Csanaky András:** Viszont a különbség akkor látható, ha mellé állítjuk a többi körzetet is. Kérte, hogy az elemzés elvégzéséhez a pontos információkat a polgármester bocsássa a rendelkezésére.

**Sólyomvári Béla:** Tekintettel arra, hogy további kérdés, hozzászólás nem volt, a vitát lezárta és megköszönte a prezentációval egybekötött tájékoztatót.

1. **Tájékoztató Biatorbágy Város Önkormányzatának aktuális pénzügyi helyzetéről**

**Benedek Marianne:** A kiküldött tájékoztatóban még szerepel egy június 15-i esedékességű, 107 millió forint összegű fizetendő adóelőleg. Jó hír, hogy a bizottsági ülés előtt tíz perccel ez az összeg folyósításra került az önkormányzat számlájára. Ennek figyelembevételével az iparűzési adóbevétel jelen pillanatban 43,9%, az összes adóbevétel pedig 45,3% mértékben teljesült.

**Czuczor Orsolya:** Az önkormányzat és intézményei forint bankszámláin szabadon felhasználható egyenleg a mai napon 1.594.062 eFt. **Az elkülönített pénzeszközök bankszámláinak egyenlege 167,13 mFt. A lejárt fizetési határidejű szállítói tartozások összege 2.101 eFt, kiegyenlítésük folyamatban van.** Az előterjesztés felsorolja azokat az aktuális napirendeket, amelyek a költségvetésre hatást gyakorolhatnak. A helyi építészeti-műszaki tervtanács díjazási és elszámolási feltételrendszerének elfogadása az idei évben nagyságrendileg 1,4 millió Ft kiadást jelenthet, a nagydobronyi önkormányzat kérelmének forrásigénye 1.584 ezer Ft. Mindkét kérelem az általános tartalékkeretet fogja terhelni.

**Lóth Gyula:** Érdeklődött, lesz-e szúnyogirtás Biatorbágyon, illetve kell-e a témával foglalkozni bizottsági szinten, van-e rá költségvetési keret? Ezenfelül tájékoztatást kért arról, hogy július 1-jétől az egészségügyi dolgozók, védőnők központilag 8%-os fizetésemelést kapnak, melynek következtében szükséges-e módosítani az önkormányzati költségvetést?

**Tarjáni István:** Szúnyogirtás céljára nincs önálló keret a költségvetésben, ahogy a korábbi években sem volt. A katasztrófavédelem ebben az évben is végez gyérítést.

**Czuczor Orsolya:** A védőnők béremelésével kapcsolatban elmondta, hogy a költségvetés eredetileg nem tartalmazza a 8% mértékű bérfejlesztést. A védőnői ellátást a NEAK finanszírozza és a NEAK támogatással egyezően kell tervezni. Amennyiben megérkezik a többletforrás, úgy a kiadási oldal is megemelésre kerül.

**Sólyomvári Béla:** Tekintettel arra, hogy további kérdés, hozzászólás nem volt, a vitát lezárta és szavazásra bocsátotta a tájékoztató elfogadását.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**90/2019. (VI. 19.) határozata**

**Tájékoztató Biatorbágy Város Önkormányzatának aktuális pénzügyi helyzetéről**

A Pénzügyi, Ügyrendi és Stratégiai Bizottság megtárgyalta és elfogadta a Biatorbágy Város Önkormányzatának aktuális pénzügyi helyzetéről szóló tájékoztatót.

1. **A 2019. évi közbeszerzési terv módosításáról**

**Sólyomvári Béla:** Tekintettel arra, hogy kérdés, hozzászólás, javaslat nem merült fel, a vitát lezárta és szavazásra bocsátotta a határozati javaslat elfogadását.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**91/2019. (VI. 19.) határozata**

**A 2019. évi közbeszerzési terv módosításáról**

A Pénzügyi, Ügyrendi és Stratégiai Bizottság megtárgyalta a 2019. évi közbeszerzési terv módosításáról szóló előterjesztést és a kapcsolódó határozati javaslatot elfogadásra ajánlja a képviselő-testület felé.

1. **A helyi építészeti-műszaki tervtanács díjazási és elszámolási feltételrendszeréről, költségvetésben történő szerepeltetéséről**

**Lóth Gyula:** Érdeklődött, hogy a tervtanács tagjai milyen jogviszony alapján részesülnek a tiszteletdíjban? Kérte a határozati javaslat 1) pontjának pontosítását arra vonatkozóan, hogy a max 80.000 Ft milyen egységre vonatkozik.

**Czuczor Orsolya:** A tervtanács tagjaival megbízási jogviszony jön létre. A 80 ezer Ft ülésenként értelmezendő és azért került nettó összegben feltüntetésre, mert az Építész Kamara a mérnök napidíjat nettó összegben határozta meg és ehhez igazodik a javaslat is. A bruttó 10 ezer Ft tiszteletdíj a főépítész úr ajánlása. Az opponensi díj napirendenként bruttó 30 ezer Ft. A főépítész meglátása szerint a tervtanács havonta egy alkalommal fog ülésezni, négy fővel és átlagosan két napirenddel. Mivel a két napirend alapján fizetendő tiszteletdíj nem haladja meg a maximális nettó 80 ezer Ft-ot, ezért nem került bruttó összegben megjelenítésre.

**Lóth Gyula:** Kérte, hogy a határozati javaslat szövegében kerüljenek egyértelműen meghatározásra a számadatok.

**Czuczor Orsolya:** A határozati javaslat szövegét a kérésnek megfelelően pontosítani fogja.

**Sólyomvári Béla:** Tekintettel arra, hogy további kérdés, javaslat, hozzászólás nem volt, a vitát lezárta és szavazásra bocsátotta a határozati javaslat elfogadását Lóth Gyula szövegkorrekcióra vonatkozó észrevételével korrigálva.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**92/2019. (VI. 19.) határozata**

**A helyi építészeti-műszaki tervtanács díjazási és elszámolási feltételrendszeréről, költségvetésben történő szerepeltetéséről**

A Pénzügyi, Ügyrendi és Stratégiai Bizottság megtárgyalta a helyi építészeti- műszaki tervtanács díjazási és elszámolási feltételrendszeréről, költségvetésben történő szerepeltetéséről szóló előterjesztést. A bizottság támogatja a kapcsolódó határozati javaslat elfogadását azzal, hogy az 1) pontban feltüntetett díjtételek egységesen, bruttó összegben meghatározva kerüljenek beterjesztésre a képviselő-testület ülésére.

1. **Polgármesteri beszámoló a „Biatorbágy jó hírneve” keretről**

**Sólyomvári Béla:** Tekintettel arra, hogy kérdés, javaslat, hozzászólás nem merült fel, a vitát lezárta és szavazásra bocsátotta a beszámoló elfogadását.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**93/2019. (VI. 19.) határozata**

**Polgármesteri beszámoló a „Biatorbágy jó hírneve” keret felhasználásáról**

A Pénzügyi, Ügyrendi és Stratégiai Bizottság megtárgyalta és elfogadta a „Biatorbágy jó hírneve” keret felhasználásáról szóló polgármesteri beszámolót.

1. **Biatorbágy Város Önkormányzata szervezeti és működési szabályzatáról szóló 3/2011.(02.25.) önkormányzati rendeletének módosításáról az „Egyéb, nem iskolai végzettségek támogatása” című pályázattal összefüggésben**

**ifj. Mohácsy István:** Tájékoztatást kért arról, miért van szükség az SZMSZ módosítására?

**Mester László:** Az ifjúsági támogatás kapcsán merült fel, hogy az Oktatási és Kulturális Bizottság (OKB) saját hatáskörben döntsön e tárgyban, ezzel került kiegészítésre az SZMSZ.

**Lóth Gyula:** Észrevételt tett, miszerint az SZMSZ-ben foglaltak alapján az OKB saját hatáskörben dönt a Juhász Ferenc Művelődési Központ és a Karikó János Könyvtár nyári nyitvatartási rendjéről, miközben a képviselő-testület is szokott tárgyalni róla. Kérte ennek pontosítását.

**dr. Kovács András:** A jelzett probléma szintén a jelenlegi módosítás részét képezi. Mivel technikai jellegű napirendről van szó, ezért célszerűnek tartja azt kivenni a képviselő-testület feladatai közül és az OKB döntési jogkörébe utalni.

**Sólyomvári Béla:** Jó ötletnek tartja a feladat delegálását. Tekintettel arra, hogy további kérdés, javaslat, hozzászólás nem merült fel, a vitát lezárta és szavazásra bocsátotta a rendeletmódosítás elfogadását.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**94/2019. (VI. 19.) határozata**

**Biatorbágy Város Önkormányzata szervezeti és működési szabályzatáról szóló 3/2011.(02.25.) önkormányzati rendeletének módosításáról az „Egyéb, nem iskolai végzettségek támogatása” című pályázattal összefüggésben**

A Pénzügyi, Ügyrendi és Stratégiai Bizottság megtárgyalta Biatorbágy Város Önkormányzata szervezeti és működési szabályzatáról szóló 3/2011.(02.25.) önkormányzati rendeletének módosításáról szóló előterjesztést az „Egyéb, nem iskolai végzettségek támogatása” című pályázattal összefüggésben, melynek megfelelően a Bizottság támogatja a módosító rendelet megalkotását.

1. **A nagydobronyi önkormányzat kérelméről**

**Lóth Gyula:** A kérelemben feltüntetett összeg szerint egy sörpad-garnitúra átszámítva 44-45 ezer Ft, mely 50%-kal drágább a magyarországi árszínvonalnál. A kérelemből hiányzik az alátámasztás az összeg felhasználásra vonatkozóan. Nem a beszerzés szükségességét vitatja, hanem a célra kért összeget. Kérte, hogy erről történjen egyeztetés a testvérvárossal.

**Szakadáti László:** Javasolta, hogy a bizottság támogassa a kérelmet és a pénzügyi mellett a szociális szempontokat is vegye figyelembe a döntéshozatal során.

**Mester László:** Végzett egy gyors felmérést az interneten, miszerint Nagydobrony környékén átszámítva 49-50 ezer Ft-tól lehet kapni egy sörpad-garnitúrát, tehát a kérelemben foglalt 44 ezer Ft nem tűnik magas összegnek.

**Czuczor Orsolya**: Felhívta a figyelmet arra, hogy az adakozás közpénzből történik, tehát a döntéskor ne kizárólag szociális szempontokat mérlegeljen a bizottság. A támogatottnak pedig elszámolási kötelezettsége áll fenn a megítélt összeg vonatkozásában.

**Lóth Gyula:** Nem sajnálja Nagydobronytól a sörpadot, viszont szeretné megjegyezni, hogy korábban a képviselő-testület vitát folytatott arról, hogy kell-e asztal a Közösségi házba, illetve volt olyan év, amikor a Faluház nem kapta meg a kért asztalokat, mert nem volt rá keret. Tehát ugyanaz az eszköz, amit korábban a képviselő-testület nem ítélt nem a Faluház és a Közösségi ház részére, most támogatásként odaítélésre kerül a testvérváros számára úgy, hogy ötven százalékkal magasabb összeget kérnek darabjáért, mint amennyiért Magyarországon kapható. Feltételezi, hogy Nagydobrony el fog számolni a támogatással és csatolja a számlamásolatot, mely alátámasztja a kérelemben foglaltakat.

**ifj. Mohácsy István:** Mivel gyakran jár Kárpátaljára, ismeri a helyi viszonyokat, így megerősítette, hogy a kérelem megalapozott.

**Sólyomvári Béla:** Tekintettel arra, hogy kérdés, javaslat, hozzászólás nem merült fel, a vitát lezárta és szavazásra bocsátotta a határozati javaslat elfogadását a kérelemben szereplő összeggel, az általános tartalékkeret terhére.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**95/2019. (VI. 19.) határozata**

**A nagydobronyi önkormányzat kérelméről**

A Pénzügyi, Ügyrendi és Stratégiai Bizottság megtárgyalta a nagydobronyi önkormányzat kérelméről szóló előterjesztést. A bizottság támogatja a határozati javaslat képviselő-testület általi elfogadását a kérelemnek megfelelő 1.584.000,- Ft támogatási összeggel, melynek fedezetét az általános tartalékkeret terhére javasolja biztosítani.

1. **Karikó János Könyvtár előirányzat-átcsoportosítási kérelméről**

**Lóth Gyula:** Abból kifolyólag, hogy a bizottság az előző napirendi pontban támogatta a nagydobronyi önkormányzat támogatási kérelmét, javasolta, hogy a bizottság a saját intézménye részére a leltározási feladatok ellátására bérkiadás és járulék céljára kért összeget plusz forrásként biztosítsa előirányzat-átcsoportosítás helyett.

**Czuczor Orsolya:** Felhívta a bizottság figyelmét arra, hogy a Karikó János Könyvtár saját költségvetésén belül megfelelő forrással rendelkezik ahhoz, hogy az átcsoportosítás által a leltározási feladatait biztosítani tudja. A képviselő-testület a múlt hónapban tárgyalta a zárszámadást, melyből jól látható, hogy valamennyi intézmény kellő gondossággal gazdálkodott, számottevő pénzmaradvány keletkezett, ebből kifolyólag nincs szükség plusz forrás megítélésére.

**Sólyomvári Béla:** Tekintettel arra, hogy további kérdés, javaslat, hozzászólás nem merült fel, a vitát lezárta és első körben szavazásra bocsátotta Lóth Gyula javaslatát, miszerint az önkormányzat többletforrásból biztosítsa a könyvtár által bérjellegű feladatok ellátására kért összeget, összesen 239 ezer Ft értékben.

**Szavazás:**

**A bizottság 1 igen szavazattal és 3 tartózkodás mellett (4 bizottsági tag volt jelen a szavazáskor) nem hozott döntést a tárgyban, miszerint az önkormányzat 239 ezer Ft többletforrást biztosítson a Karikó János Könyvtár részére a bérjellegű leltározási feladatok ellátására, így a szavazás eredménytelen.**

**Sólyomvári Béla:** Másodjára szavazásra bocsátotta a határozati javaslat elfogadását.

**Szavazás:**

**A bizottság 4 igen egyhangú szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**96/2019. (VI. 19.) határozata**

**A Karikó János Könyvtár 2019. évi költségvetési előirányzat átcsoportosítási kérelméről**

A Pénzügyi, Ügyrendi és Stratégiai Bizottság megtárgyalta a Karikó János Könyvtár előirányzat-átcsoportosítási kérelméről szóló előterjesztést és a kapcsolódó határozati javaslatot elfogadásra ajánlja a képviselő-testület felé.

1. **Biatorbágy Város Képviselő-testülete 7/2019. (III.1.) költségvetési rendeletének módosításáról**

**Czuczor Orsolya:** Kérte, hogy az újonnan feltöltött előterjesztésről tárgyaljon a bizottság, melyben a május havi képviselő-testületi döntések kerültek átvezetésre, emellett tartalmazza a tervtanács működtetésének költségeit.

**Sólyomvári Béla:** Tekintettel arra, hogy további kérdés, javaslat, hozzászólás nem merült fel, a vitát lezárta és szavazásra bocsátotta a rendeletmódosítás elfogadását.

**Szavazás:**

**A bizottság 4 igen szavazattal (4 bizottsági tag volt jelen a szavazáskor) az alábbi határozatot hozta:**

**Biatorbágy Város Önkormányzata Képviselő-testülete**

**Pénzügyi, Ügyrendi és Stratégiai Bizottságának**

**97/2019. (VI. 19.) határozata**

**Biatorbágy Város Önkormányzata 2019. évi költségvetéséről szóló 7/2019. (III.1.) önkormányzati rendeletének módosításáról**

A Pénzügyi, Ügyrendi és Stratégiai Bizottság megtárgyalta Biatorbágy Város Önkormányzata 2019. évi költségvetéséről szóló 7/2019. (III.1.) önkormányzati rendelet módosításáról szóló előterjesztést, melynek megfelelően a Bizottság támogatja a módosító rendelet megalkotását.

**Sólyomvári Béla:** További hozzászólás nem volt, megköszönte a résztvevők munkáját és 16:24 órakor zárt ülést rendelt el.

kmf.

Sólyomvári Béla Farkas-Gáspár Mónika

bizottsági elnök bizottsági tag